Merlin (sari)

“Merlin” või “Merlini seiklused” oli BBC draamasari (2008–2012), mille süžee oli kuningas Arthuri legendide kaudne ümberjutustus. Sarjal oli algusest peale palju vaatajaid tänu kuulsatele osatäitjatele, nagu Richard Wilson, Anthony Head ja Santiago Cabrera. Peaosatäitjad olid noorema põlvkonna näitlejad, nagu Colin Morgan, Bradley James, Katie McGrath ja Angle Coulby. Seriaalil oli kokku viis hooaega ja 65 episoodi.

Sarja lõid Julian Murphy, Johnny Caps, Jake Michie ja Julian Jones. Julian Murphy ja Johnny Caps on öelnud, et neid mõjutas ja inspireeris mingil määral ka Ameerika seriaal “Smallville”, mis räägib Supermani varajasest elust. Sarja hakati filmima 17. märtsil 2008 ja esimest hooaega hakati näitama 2008. aasta sügisel (20. September).

Sarja lühikokkuvõte 
Merlin, keda druiidid kutsuvad ka Emryseks, on nõid ja maailma viimane loheisand. Ta elas oma lapsepõlves Ealdori külas. Ema saatis ta lõpus Cameloti elama, et ta seal Gaiuselt maagia kohta rohkem õpiks. Camelotti jõudes avastab Merlin aga, et kuningas Uther on kogu kuningriigis maagia kasutamise ära keelanud. Camelotis saab Merlinist Gaiuse õpipoiss, Arthuri (Utheri poja) teener ja hiljem parim sõber.

Sari jälgib Merlinit, kes annab endast parima, et oma saatust järgida ning Arthurit juhendada ja kaitsta tema teekonnal troonile, ilma et ta oma maagilisi võimeid avaldaks.

Osatäitjad 
“Merlini” osatäitjate nimekiri on segu vanadest, tuntud Briti näitlejatest ning tol ajal uutest tulijatest.

Merlini osa mängib sarjas Põhja-Iiri näitleja Colin Morgan. Merlin on sarja peategelane, temast saab sarja alguses Arthuri teener ja sarja jooksul näeb nende sõpruse arengut ja muutumist.

Guineverei osa täidab sarjas Angel Coulby. Guinevere või lühidalt lihtsalt Gwen on sarja alguses Morgana Pendragoni teenija ning hiljem Arthuri abikaasa ja Albioni kuninganna.

Sarjas täidab Arthur Pendragoni osa Bradley James. Arthur on Cameloti prints ja hiljem kuningas, ta on Utheri poeg, Merlini sõber ja n-ö boss ning hiljem sarjas Gweni abikaasa. Teda kujutatakse üldjuhul kui poega, kes soovib kogu südamest oma isale muljet avaldada. Seetõttu võib ta vahepeal näida sama julm kui ta isa, ometi on Arthur sarjas palju kaastundlikum ja avatuma meelega kui Uther. Sarja jooksul näitab Arthur, et hoolib klassivahedest palju vähem kui Uther: ta sõbruneb Merliniga, kes on ainult ta teener, ta teeb lihtinimestest rüütleid ja abiellub Gweniga.

Morgana Pendragoni osa täidab sarjas Katie McGrath. Morgana on Utheri hoolealune ja Arthuri õde. Sarja alguses on ta hooliv ja kaastundlik, kuid kui ka temas hakkavad tärkama maagilised võimed. Kui ta mõistab, et Utherile tema maagilised võimed ei meeldiks, hakkab ta Utherile kätte maksma ja hiljem saab temast üks Cameloti suurimaid vaenlasi.

Uther Pendragoni rolli täidab Anthony Head. Uther on Cameloti kuningas, Arthuri isa ja Morgana eestkostja. Uther keelas igasuguse maagia kasutuse oma kuningriigis pärast oma naise surma (mis oli maagiaga seotud) ja ta on selle seaduse suhtes vankumatu. Kui maagiat kasutatakse ja jäädakse sellega vahele, on karistus hukkamine.

Gaiuse osa täidab sarjas Richard Wilson. Gaius on lossi arst ning Merlini õpetaja. Gaius oli ka ise kunagi nõid, kuid kui Uther maagia keelas, lõpetas Gaius selle kasutamise. Sarja jooksul tuleb küll ette momente, millal Gaius peab kellegi elu päästmiseks salaja natuke maagiat kasutama. Gaius on ka üks Utheri lähedasemaid nõuandjaid ja ta aitab Merlinil kogu kuningriiki maagiarünnakute eest kaitsta.

Agravaine de Bois' osa täitis sarjas Nathaniel Parker. Agravaine on Arthuri onu, kes hakkab pärast Utheri surma ja Arthuri troonile tõusmist Arthuri peamiseks nõuandjaks.

Draakonile andis sarjas hääle John Hurt. Teda tuntakse ka Kilgharrah' nime all ning ta on teadaolevalt viimane elus draakon kogu maailmas. Ta on algul aheldatud Cameloti alla koopasse ja annab seal vahepeal Merlinile nõu. Hiljem Merlin küll vabastab ta, kuid draakon käib Merlini kutsete peale talle siiski vahel nõu andmas.

Sarja sarnasused ja erinevused originaallegendidega

Sarnasused 
Kuningas Arthuri legendidest on tõenäoliselt kõige tuntum ümarlaua ja ümarlaua rüütlite motiiv, see on olemas ka sarjas. Sarjas tutvustatakse rüütleid ükshaaval erinevates episoodides ja ümarlaud ise ilmub alles sarja lõpus. Sarjas ei ilmu aga nad kõik, vaid on valitud paar tükki (muidugi on võimalik, et ka ülejäänud ümarlaua rüütlid olid sarjas olemas ja neid lihtsalt ei tutvustatud vaatajatele lähemalt). Nende valitud paari hulka kuuluvad näiteks Gwaine (Eoin Macken), Lancelot (Santiago Cabrera), Percival (Tom Hopper), Leon (Rupert Young) ja Elyan (Adetomiwa Edun).

Lisaks ümarlaua rüütlitele on sarjas olemas ka järve leedi Freya ja Excalibur. Seoses mõõgaga on sarjas olemas ka legendaarne mõõga kivist tõmbamise stseen, mis aga originaalist natuke erineb. Kui originaalis oli Arthur ainuke, kes mõõga kivist tõmmata suutis, sest tema saatus oli olla Albioni kuningas, siis sarjas aitab Merlin teda oma maagiaga.

Veel üks sarnasus sarja ja vanade legendide vahel on Guineverei ja Arthuri vaheline armastus ja abielu.

Erinevused 
BBC sarjas on Merlinil olemas ka perekond: sarja algusest peale ema ja hiljem ilmub välja ka isa. Vanades legendides on tihti aga nii, et keegi ei tea Merlini mineviku ega Merlini kohta üldiselt mitte midagi, seega ei ole legendides tal ka perekonda.

Teine erinevus on see, et Merlin ei ole legendides üldjuhul Arthuri sõber ega kaaslane, vaid pigem mentor, kes mängib rolli Arthuri troonile tõusmises. Sarjaga on aga hoopis teine lugu, kuigi sarjas algab Merlini ja Arthuri vaheline tutvus sõjakalt, kujunevad neist lõpuks ikkagi head sõbrad.

Sarjas on Merlinit kujutatud kui noort poissi, kes kolib Camelotti, et Gaiuse õpipoiss olla. Temast saab Arthuri teener ja sõber. Vanades legendides aga on Merlinit üldiselt kujutatud kui vana pika habemega meest (vana Merlinit näidatakse ka sarjas paar korda).

Režissöörid ja stsenaristid 

Stsenariste oli sarjal kaheksa. Neist neli olid sarja idee autorid (Julian Murphy, Johnny Caps, Jake Michie ja Julian Jones) ja osalesid kõikide episoodide kirjutamises. Howard Overman aitas kirjutada 11 episoodi, Ben Vanstone 5 episoodi, Lucy Watkins 4 episoodi ja Richard McBrien samuti 4 episoodi.

Viited 

BBC telesaated
Telesarjad